**Ministru kabineta noteikumu projekta “Grozījumi Ministru kabineta 2002. gada 21. maija noteikumos Nr.189 „Darba aizsardzības prasības, saskaroties ar bioloģiskajām vielām””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2002.gada 21.maija noteikumos Nr.189 „Darba aizsardzības prasības, saskaroties ar bioloģiskajām vielām”” (turpmāk – projekts) mērķis ir pārņemt [2019. gada 24. oktobra Komisijas direktīvu (ES) 2019/1833, ar ko groza Eiropas Parlamenta un Padomes Direktīvas 2000/54/EK I, III, V un VI pielikumu, veicot tikai tehniska rakstura pielāgojumus](https://eur-lex.europa.eu/legal-content/LV/TXT/PDF/?uri=CELEX:32019L1833&from=EN) (turpmāk – direktīva 2019/1833) un [Komisijas Direktīvu (ES) 2020/739 (2020. gada 3. jūnijs), ar ko attiecībā uz SARS-CoV-2 iekļaušanu to bioloģisko aģentu sarakstā, par kuriem ir zināms, ka tie var inficēt cilvēkus, groza Eiropas Parlamenta un Padomes Direktīvas 2000/54/EK III pielikumu un groza Komisijas Direktīvu (ES) 2019/1833](https://eur-lex.europa.eu/legal-content/LV/TXT/HTML/?uri=CELEX:32020L0739&from=LV) (turpmāk- direktīva 2020/739).Paredzams, ka, veicot tehniskus grozījumus MK noteikumos, tiks nodrošināta vienota pieeja bioloģisko aģentu klasifikācijai, izmantojot jaunākos zinātniskos datus un nodrošināta plašāka nodarbināto aizsardzība pret bioloģiskajiem aģentiem, īpaši pret SARS-CoV-2. Direktīvas 2019/1833 pārņemšanas termiņš ir 2021. gada 21. novembris, savukārt direktīva 2020/739 nacionālajā likumdošanā ir jāpārņem līdz 2020. gada 24. novembrim. Lietderības apsvērumu dēļ abas direktīvas tiek pārņemtas ar vienu normatīvo aktu un vienā laikā - noteikumi stāsies spēkā 2020. gada 24. novembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Direktīva 2019/1833 un Direktīva 2020/739. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darba aizsardzības prasības darbā ar bioloģiskām vielām nosaka Ministru kabineta 2002. gada 21. maija noteikumi Nr.189 „Darba aizsardzības prasības, saskaroties ar bioloģiskajām vielām” (turpmāk – MK noteikumi Nr.189), kuros noteikti gan bioloģisko aģentu saraksti (1.pielikums), gan to izolācijas pasākumi un pakāpes nodarbināto aizsardzībai pret risku, saskaroties ar bioloģiskiem aģentiem (2.pielikums), arī rūpniecības procesos (3.pielikums).Ņemot vērā gan tehnikas un zinātnes attīstību, gan arī jaunākās zināšanas par bioloģiskajiem aģentiem (īpašības, esamība, nomenklatūra, klasifikācija, taksonomija, vakcīnu pieejamība), līdzīgi kā Direktīva Nr.2019/1833 paredz tehniskus grozījumus, arī MK noteikumos Nr.189 nepieciešams veikt tehniskas izmaiņas. Attiecīgi projektā (1.4.apakšpunkts) atbilstoši Direktīvai 2019/1833 paredzēts MK noteikumos Nr.189 pārņemt tikai minimālās prasības un noteikumu pielikumus izteikt jaunā redakcijā:- 1.pielikumā nosakot bioloģisko aģentus (baktērijas, vīrusi, parazīti, sēnītes) un to klasifikāciju grupas; - 2.pielikumā nosakot izolācijas pasākumus un izolācijas pakāpes nodarbināto aizsardzībai pret risku, saskaroties ar bioloģiskiem aģentiem; - 3.pielikumā nosakot izolācijas pasākumus un izolācijas pakāpes nodarbināto aizsardzībai pret risku, saskaroties ar bioloģiskiem aģentiem arī rūpniecības procesos. Jāņem vērā, ka pamatdirektīva (Eiropas Parlamenta un Padomes 2000. gada 18. septembra Direktīva 2000/54/EK par darba ņēmēju aizsardzību pret risku, kas saistīts ar bioloģisku aģentu iedarbību darba vietā (septītā atsevišķā direktīva saskaņā ar Direktīvas 89/391/EEK 16. panta 1. punktu) ir pieņemta 2000.gadā un kopš tā brīža nav bijusi atjaunota, tomēr tehnikas un pieejamo aizsardzības pasākumu un individuālo aizsardzības līdzekļu attīstība ir notikusi ļoti strauji. Turklāt tirdzniecībā jau sen ir pieejami mūsdienīgi un efektīvi aizsardzības līdzekļi, kas izstrādāti atbilstoši jaunākiem standartiem un nodrošina nodarbināto aizsardzību pret dažādiem darba vides riskiem, tai skaitā, bioloģiskajiem, attiecīgi arī nepieciešama direktīvas prasību tehniska pielāgošana mūsdienu situācijai. MK noteikumi Nr.189 nosaka atsevišķas nozares, kurās paredzama saskare ar bioloģiskajiem aģentiem, tomēr ņemot vērā darba vides mainību un iespējamību nodarbinātajiem tikt pakļautiem arī neparedzētai bioloģisko aģentu iedarbībai, būtisks ir rūpīgs darba vides risku novērtējums un atbilstoši veikti pasākumi, attiecīgi noteikumi papildināti ar prasību, ka, ja riska novērtēšanā tiek noteikta neparedzēta bioloģisko aģentu iedarbība, šo noteikumu 66.punkta nosacījumi attiecas arī uz 66.punktā neminētiem darbiem (1.2.apakšpunkts).MK noteikumu Nr.189 1.pielikumā ir noteikta arī Koronovīrusu grupa, kurai noteikta 2.kategorija, savukārt, Direktīvā Nr.2019/1833 paredzēts sīkāks Koronovīrusu grupas dalījums, izdalot atsevišķi Smagu akūtu respiratorā sindroma koronovīrusu (SARS) un piešķirot tam 3.kategoriju, un citus Koronovīrusus, par kuriem zināms, ka tie ir patogēni ar ieklasificēšanu 2.kategorijā. Eiropas Komisija, reaģējot uz SARS-CoV-2 straujo izplatību, epidemioloģiskās situācijas izmaiņām pasaulē, nepieciešamību nodrošināt atbilstošu nodarbināto aizsardzību un pielāgot normatīvo regulējumu, ar Direktīvu 2020/739 veica grozījumus Direktīvā Nr.2019/1833, izdalot atsevišķi arī konkrēto SARS-CoV-2 vīrusu un klasificējot to 3.grupā. Turklāt minētās normas pārņemšana nacionālajos tiesību aktos dalībvalstīm jānodrošina līdz 2020.gada 24.novembrim. Attiecīgi, ņemot vērā, ka Direktīva 2019/1833 nosaka tehniskus grozījumus (pielikumu precizēšanu), kas tiešā veidā neietekmē administratīvo slogu, kā arī lietderības apsvērumu dēļ un skaidrākas normu izteiksmes dēļ, abas direktīvas (Direktīva 2019/1833 un Direktīva 2020/739) tiek pārņemtas vienlaicīgi, iekļaujot noteikumos Nr.189 gan normas par SARS-CoV-2 vīrusu (projekta 1.1. un 1.4.apakšpunkts), gan tehniskus precizējumu pielikumos (1.4.apakšpunkts) un vienlaicīgs ir arī to spēkā stāšanās laiks, proti, 2020.gada 24.novembris (2.punkts). Papildus noteikumi tiek papildināti ar jaunu punktu, kas attiecināms uz diagnostikas laboratoriju darbu saistībā ar SARS-CoV-2, proti, diagnostikas laboratorijās jānodrošina vismaz 2.izolācijas pakāpe, bet, ja darbs laboratorijā saistīts arī ar vīrusa SARS-CoV-2 kultivēšanu, nodrošina vismaz 3. izolācijas pakāpi un gaisa spiedienu zemāku par atmosfēras spiedienu. (1.1.apakšpunkts).MK noteikumu Nr.189 tiek iekļauta informatīvā atsauce uz Eiropas Savienības direktīvām, iekļaujot gan norādi uz pamatdirektīvu: Eiropas Parlamenta un Padomes 2000. gada 18. septembra Direktīva 2000/54/EK par darba ņēmēju aizsardzību pret risku, kas saistīts ar bioloģisku aģentu iedarbību darba vietā (septītā atsevišķā direktīva saskaņā ar Direktīvas 89/391/EEK 16. panta 1. punktu), kuras prasības pārņemtas MK noteikumos Nr.189, gan uz Direktīvu 2019/1833 un uz Direktīvu 2020/739 (1.3.apakšpunkts). |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrāde notika sadarbībā ar Rīgas Stradiņa universitātes aģentūru „Darba drošības un vides veselības institūts”.  |
| 4. | Cita informācija  |  Eiropas Sociālā fonda līdzfinansētā projekta “Darba tiesisko attiecību un darba drošības sistēmas uzraudzības pilnveidošana” ietvaros veikts pētījums „Darba apstākļi un riski Latvijā 2017./2018.” (nepublicētie dati) ar mērķi noskaidrot darba aizsardzības situāciju un normatīvo aktu prasību ievērošanu uzņēmumos. (pētījuma rezultāti rudenī būs pieejami Labklājības ministrijas tīmekļa vietnē. Darba devēju aptaujā 12,2% darba devēju norāda, ka bioloģisku faktoru iedarbības riskam pakļauti visi darbinieki, 2,8% - vairāk kā puse, 2,1% - puse darbinieku un 4,9%, - mazāk par pusi darbinieku. Savukārt darba ņēmēju aptaujas rezultāti parāda, ka bioloģiskiem faktoriem visu darba dienas laiku pakļauti – 0,6%, gandrīz visu dienu – 0,7%, ¾ no darba laika – 0,7%, pusi no darba laika – 2,3%.  Saskaņā ar Valsts darba inspekcijas datiem 2018.gadā un 2019.gadā – nav reģistrēti arodslimību gadījumi, kuru cēlonis ir bioloģiskais faktors.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projektam ir pozitīva ietekme uz sabiedrības veselību, īpaši nodarbināto, kas darba vidē saskaras ar projektā minētajām bioloģiskajām vielām.  Projekts varētu ietekmēt šādas mērķgrupas:1) nodarbinātie – saskaņā ar Centrālās statistikas pārvaldes datiem 2019. gadā bija 910 tūkstoši nodarbināto. Tomēr, ņemot vērā, ka nav pieejami dati par nodarbinātajiem, kas darbā saskaras ar bioloģiskām vielām, nav iespējams atspoguļot konkrētu skaitu nodarbināto, uz kuriem attieksies projektā iekļautās prasības. Projekts labvēlīgi ietekmēs nodarbināto veselības aizsardzību, jo īpaši attiecībā uz aizsardzību pret SARS-CoV-2 vīrusu. Ja nodarbinātie pakļauti 3. un 4. klases bioloģisko aģentu iedarbībai, strādājot slēgtās telpās, saskaņā ar izolācijas pasākumu pārskatīto pieeju ieteicams arī pirms slēgtās telpas pamešanas ieiet dušā.2) darba devēji – saskaņā ar Centrālās statistikas pārvaldes datiem 2018. gadā bija 125,323 tūkstoši ekonomiski aktīvo uzņēmumu (izņemot fiziskās personas – saimnieciskās darbības veicējus). Dati par 2019.gadu vēl nav pieejami.Precīzu darba devēju skaitu, uz kuriem attieksies tiesiskais regulējums, nav iespējams noteikt, jo statistikas dati nesatur informāciju par uzņēmumiem, kuros ir iespējama saskare ar bioloģiskajām vielām. Uzņēmumos, kur nodarbinātie saskaras ar bioloģiskām vielām, darba devējam jau tagad ir jāievēro darba aizsardzības prasības, kas noteiktas MK noteikumos Nr.189. Projekts pamatā paredz tehniskus grozījumus bioloģisko aģentu sarakstā un veicamajos izolācijas pasākumos, kas nav pretrunā ar spēkā esošajiem, bet ir skaidrāk izteikti un papildinoši attiecībā uz jaunatklātām baktērijām, parazītiem, vīrusiem un nodarbinātajiem nepieciešamo aizsardzību. Uzlabotā vīrusu klasifikācija un izolācijas pasākumi palīdzēs darba devējiem vairāk izprast bioloģisko aģentu dabu un iespējamo ietekmi uz nodarbināto veselību. Iespējams, ka atsevišķos gadījumos būs nepieciešami tehniski pielāgojumi, kas lielākoties mūsdienu darba vietās jau tiek nodrošināti, jo ir pieejami tirgū un nodarbināto veselības aizsardzība vairs nav iedomājama bez šo aizsardzības līdzekļu lietošanas, piemēram HEPA filtri. Attiecībā uz SARS-CoV-2 noteikšanu normatīvajā regulējumā, jāatzīmē, ka sākoties Covid-19 pandēmijai, ekspertu diskusijās, semināru un konsultāciju skaidrojumos vadoties pēc MK noteikumu Nr.189 bioloģisko aģentu klasifikācijas, tika ieteikts SARS-CoV-2 klasificēt kā 3. kategorijas bioloģisko aģentu (bioloģiskais aģents, kas var izraisīt smagu veselības traucējumu (veselības traucējums, kas norit ar izteiktu subjektīvu veselības pasliktināšanos un objektīvi konstatējamiem izteiktiem dzīvību apdraudošiem organisma funkciju traucējumiem) un ir bīstams nodarbinātajam. Pastāv risks, ka tas radīs draudus citiem cilvēkiem. Pret tā iedarbību iespējami efektīvi profilakses pasākumi un ārstēšana; un veikt atbilstošus pasākumus)). Attiecīgi darba devēji veica atbilstošus darba aizsardzības pasākumus, lai novērstu šī darba vides riska ietekmi uz nodarbinātajiem. Papildus tika sagatavota virkne dažādu informatīvo materiālu, kas tiek regulāri atjaunoti un papildināti, un ir atrodami [www.stradavesels.lv](http://www.stradavesels.lv). 3) darba aizsardzības speciālisti – šobrīd augstāko profesionālo izglītību darba aizsardzībā ir ieguvuši aptuveni 1300 darba aizsardzības speciālisti. Darba aizsardzības speciālistu skaitu, kas ieguvuši pamatlīmeņa zināšanas, nav iespējams noteikt, jo šāda statistika netiek uzskaitīta un viņiem nav jāreģistrējas. Darba aizsardzības speciālistiem būs jāpārskata darba vides risku novērtējumi, kuros tiek veikts darbs ar bioloģiskajām vielām un jāveic pasākumi šo vielu mazināšanai darba vietās. Papildus slogs nav identificēts ne darba devējiem, ne darba aizsardzības specialistiem, jo jau sākotnēji SARS-CoV-2 tika klasificēts kā 3. kategorijas bioloģiskais aģents. Arī izolācijas pasākumiem pamatā veiktas struktūras izmaiņas, sadalot pasākumus blokos (piem., telpa, aprīkojums, darba vieta) un skaidrāk precizējot noteiktos aizsardzības pasākumus.4) laboratorijas – laboratorijām, kurās notiek un nenotiek vīrusu kultivēšana, kas saistīta ar SARS-CoV-2, jāņem vērā izolācijas pasākumi. Ņemot vērā diagnostikas laboratoriju ikdienas darba specifiku darbam ar dažādu kategoriju vīrusiem un baktērijām, laboratorijas ir atbilstoši pielāgotas un tiek nodrošināta nodarbināto aizsardzība. To apliecina arī Veselības ministrijas sniegtā informācija. Piemēram, Valsts sabiedrības ar ierobežotu atbildību “Rīgas Austrumu klīniskā universitātes slimnīca” Nacionālā mikrobioloģijas references laboratorija apliecina, ka ir aprīkota ar visu nepieciešamo. Šobrīd MK noteikumi Nr.189 jau attiecas uz minētajām mērķa grupām. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma mērķis ir veikt tehniskus grozījumus, kas nodrošinātu vienotu pieeju bioloģisko aģentu klasifikācijai, tādejādi nav paredzama ietekme uz administratīvu slogu un tautsaimniecību. Pozitīva ietekme būs vērojama attiecībā uz nodarbināto aizsardzību pret SARS-CoV-2 vīrusu, jo noteikumu projekts konkrēti nosaka minētā vīrusa ieklasificēšanu 3.kategorijā. Uzņēmumi būs konkurētspējīgāki, jo nodrošinās augstāka līmeņa nodarbināto aizsardzību, attiecīgi apmierinātākus un veselīgākus, kā arī produktīvākus nodarbinātos.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Papildus informācijai par laboratoriju izmaksām, piemēram, tā kā darbus ar natīviem klīniskiem paraugiem obligāti jāveic II. klases laminārās plūsmas biodrošības skapjos, viens skapis izmaksā 4 000- 5 000 EUR. Savukārt vienam darbiniekam, strādājot ar potenciāli infekciozu materiālu,  ir jāizmanto vismaz šādi individuālie aizsardzības līdzekļi: virsvalks ar garām piedurknēm ( 4.47 EUR); cepure - medmāsu berete (0.02 EUR);  cimdi - nitrila ( 0.03 EUR); uzroči - polietilēna ( 0.03 EUR); bahilas ( 0.01 EUR); maska -respirators ar izelpas vārstu FFP2 3M ( 4.24 EUR); vizieris (2.11 EUR). Kopējās izmaksas individuālajiem aizsardzības līdzekļiem vienai personai ir 10.91 EUR.  |
| 5. | Cita informācija | Virkne informatīvo materiālu attiecībā uz bioloģiskajām vielām atrodami [www.stradavesels.lv](http://www.stradavesels.lv).  |
|   **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Direktīva 2019/1833 un Direktīva 2020/739 |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Direktīva 2019/1833 un Direktīva 2020/739 |
| A | B | C | D |
| Direktīvas 2019/1833 1.pants  | 1.2.punktā pārņemta Direktīvas 2019/1833 1.pielikuma ievadpiezīme | Atbilst pilnībā | Netiek noteiktas stingrākas prasības nekā direktīvā. |
| Direktīvas 2019/1833 1.pants | 1.4. punktā pārņemta Direktīvas 2019/1833 3.pielikuma tabula, kas nosaka bioloģisko aģentu 2., 3. un 4.klasifikācijas grupu  | Atbilst pilnībā | Netiek noteiktas stingrākas prasības nekā direktīvā. |
| Direktīvas 2019/1833 1.pants | 1.5.punktā pārņemta Direktīvas 2019/1833 5.pielikuma tabula | Atbilst pilnībā | Netiek noteiktas stingrākas prasības nekā direktīvā. |
| Direktīvas 2019/1833 1.pants | 1.6.punktā pārņemta Direktīvas 2019/1833 6.pielikuma tabula | Atbilst pilnībā | Netiek noteiktas stingrākas prasības nekā direktīvā. |
| Direktīvas 2019/1833 2.pants | 1.3., 2.punkts | Atbilst pilnībā | Netiek noteiktas stingrākas prasības nekā direktīvā.  |
| Direktīvas 2020/7391.pants | 1.1., 1.4. punkts (SARS-CoV-2 vīruss -1.pielikuma 233.2.apakšpunkts) | Atbilst pilnībā | Netiek noteiktas stingrākas prasības nekā direktīvā.  |
| Direktīvas (2019/983) 2.pants un 3.pants | 1.3., 2.punkts | Atbilst pilnībā | Netiek noteiktas stingrākas prasības nekā direktīvā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Labklājības ministrija, lai nodrošinātu Eiropas Komisijas informēšanu par direktīvas 2019/1833 un direktīvas 2020/739 pārņemšanu, pēc noteikumu grozījumu pieņemšanas ievietos informāciju Eiropas Savienības tiesību aktu pārņemšanas un ieviešanas kontroles informācijas sistēmā (ESTAPIKS). |
| **2. tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ievietota Labklājības ministrijas tīmekļa vietnē <http://www.lm.gov.lv> sabiedriskajai apspriešanai 2020. gada 18. augustā, kā arī Ministru kabineta tīmekļa vietnē sadaļā “Sabiedrības līdzdalība”, lūdzot sniegt priekšlikumus par projektu līdz 2020. gada 15. septembrim, un tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1. apakšpunktam sabiedrībai tiek dota iespēja rakstiski sniegt viedokli par projektu tā saskaņošanas stadijā. |
| 3. | Sabiedrības līdzdalības rezultāti | Projekta sabiedriskajā apspriešanā nekādi priekšlikumi un iebildumi netika saņemti. |
| 4. | Cita informācija | Virkne dažādu informatīvo materiālu gan darba devējiem (brošūras, plakāti, videopadomi, materiāli darba vides risku vērtēšanai, nodarbināto apmācībai), gan arī nodarbinātajiem (atgādnes) par galvenajiem darba aizsardzības principiem strādājot ar bioloģiskām vielām, kā arī labās prakses piemēri no uzņēmumiem saistībā ar SARS-CoV-2 izplatības ierobežošanu, pieejami mājas lapā [www.stradavesels.lv](http://www.stradavesels.lv). Turklāt darba aizsardzības jomas speciālisti var pārbaudīt savas zināšanas par bioloģiskajām vielām <http://stradavesels.lv/lineals/>.Valsts darba inspekcija sadarbībā ar Eiropas Darba drošības un veselības aizsardzības aģentūru ir izstrādājusi jaunu bezmaksas interaktīvā darba vides riska novērtēšanas rīku [OiRA](https://oiraproject.eu/oira-tools/lv/latvia-test/covid-19/%40%40login?came_from=https%3A%2F%2Foiraproject.eu%2Foira-tools%2Flv%2Flatvia-test%2Fcovid-19), kura mērķis ir sniegt uzņēmumiem iespēju pašiem novērtēt savas darba vides gatavību COVID-19 seku ierobežošanai un atlasīt piemērotākos veicamos pasākumus, lai samazinātu darbinieku risku inficēties darba vietā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts darba inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts nepaplašina un nesašaurina Valsts darba inspekcijas funkcijas, jo jau šobrīd Valsts darba inspekcija veic kontroli un uzraudzību darba aizsardzības jomā, tajā skaitā arī darba aizsardzības prasību izpildi darba vietās, kur iespējama saskare ar bioloģiskām vielām. |
| 3. | Cita informācija | Nav |

Labklājības ministre R.Petraviča

Geduša, 67021526

Jolanta.Gedusa@lm.gov.lv